|  |  |  |
| --- | --- | --- |
| **K_L_MONO** | **OPPDAL KOMMUNE** | **Saksfremlegg** |
| Vår saksbehandler | | Referanse |
| Sjur Vammervold | | SJVA/2020/61-10/033 |

|  |  |  |
| --- | --- | --- |
| Behandles av | Utvalgssaksnr | Møtedato |
| Utvalg for kultur, miljø og tekniske tjenester | 20/3 | 17.06.2020 |

# Nye vegnavn

|  |  |
| --- | --- |
| Vedlegg | |
| 1 | Høringsbrev nye vegnavn |
| 2 | Kartangivelse med forslag |
| 3 | Oversendelsesbrev til Språkrådet |
| 4 | Tilrådning fra Språkrådet |

## Andre saksdokumenter (ikke vedlagt)

## Saksopplysninger

Lov om eigedomsregistrering (matrikkelloven) m/forskrift pålegger kommunene å sørge for adresser og skilting slik at det skal være lett å identifisere og finne frem til bygninger. Lov om stadnavn gir regler om skrivemåten og saksgangen i navnesaker.

Oppdal ligger svært godt an i arbeidet med adressering av veger. Nesten samtlige av vegene har navn og tilhørende adresser. Behovet for nye vegnavn oppstår som regel ved etablering av nye veger eller om det etableres nye adresseparseller til en eksisterende veg. I Oppdal er det etablert praksis at det tildeles eget vegnavn når det er flere enn 8-10 adresseverdige bruksenheter.

Valg av adressenavn skal ifølge Språkrådets anbefalinger bygge på følgende prinsipper:

1. Navnet må passe inn i et samordnet system for adressering. Dette for å unngå at samme navn blir brukt flere ganger.
2. Navnet bør bygge på og videreføre den lokale navnetradisjonen.
3. Navnet bør passe på stedet.
4. Navnet bør ikke virke støtende eller komisk.
5. Navnene bør være varierte.
6. Navnet bør være lett å skrive, lese og uttale.
7. En bør unngå å bruke navn på nålevende personer i adressenavn. Helst bør det gå fra 5-10 år fra en person dør til navnet brukes i adressesammenheng.

Prosedyren for saksbehandlingen er:

1. Kommunen lager inndeling i adresseparseller. Dette betyr at kommunens oppmålingstjeneste lager forslag til hvor en veg starter og slutter.
2. Kommunen lager forslag til adressenavn for parsellene og legger forslaget ut til offentlig ettersyn/høring.
3. Kommunen sender navneforslagene med høringsuttalelse til stedsnavntjenesten i Språkrådet til uttalelse.
4. Kommunen fatter vedtak om valg av navn og skrivemåte. Dette vedtaket har ingen formell klageadgang.

Tekniske tjenester står for skilting ute i felten.

Det foreligger nå forslag til ti nye vegnavn i kommunen. Forslagene med tilhørende kartangivelse har vært på høring som ble annonsert i kommunes to lokalaviser i tillegg til kommunens hjemmeside og facebookside. De fysiske dokumentene ble lagt ut i servicetorget på Rådhuset. Videre fikk alle som har eiendom tilknyttet en av vegene (62 stk.) tilsendt forslagene med informasjon om høringen og innspillsmulighetene. Forslagene som ble lagt frem er følgende:

**Klettgjelan** (side 1): veg i planlagt hyttefelt liggende ved Klettgjelan rett nord for Rv70 vest i bygda. Klettgjelan er godkjent skrivemåte i SSR.

**Slettvollkroken** (side 2): veg i hyttefelt under bygging liggende rett nord-øst for Oppdal sentrum, rett øst for gården Slettvollen. Slettvollheisen ligger i umiddelbar nærhet. Slettvollen- er godkjent skrivemåte i SSR.

**Sagløkkjvegen** (side 3): planlagt veg i utmark på nordsida av Gamle Kongeveg, mellom Stavåløkkja og Saga øst i kommunen. Stavåvegen er i bruk rett øst for den planlagte vegen. Den planlagte vegen går gjennom Sagløkkja – et gammelt beite som er planlagt nedbygd. Sagløkkja er godkjent skrivemåte i SSR (Rennebu og Midtre-Gauldal) og er registrert i kommunens eget register over historiske stedsnavn. Det er ellers ingen navn registrert i utmarka som gir grunnlag for annet forslag.

**Sagløkkjflata** (side 3): sideveg til foreslåtte Sagløkkjvegen. Vegen får en flat kurve i et noe slakt terreng. Begrunnelsen er for øvrig som forslaget ovenfor.

**Andorbakken** (side 4): vegen ligger i hyttefelt under bygging og har i dag navnet Gardåøra. Etter henvendelse fra grunneier foreslås det endret til Andorbakken, da Gardåøra er «historieløst og hører ikke hjemme i dette området». Forslaget Andorbakken kommer av avdøde Andor Sveen som er tidligere grunneier i området og mangeårig bonde som drev området. Andor ble 103 år, og døde i 2015. Sveens to barn og grunneier stiller seg bak og er positive til forslaget.

**Trøasætervegen** (side 5): sideveg som går til hyttefelt i Skardalen mellom Svarthaugen og Hornet i Drivdalen. Vegen går forbi Trøasætra som er godkjent skrivemåte i SSR. Vegen har i dag navnet Gravådalsvegen, men må få eget navn grunnet økning i antall enheter.

**Vangsenget** (side 6): Sideveg som i dag har adresse Nerskogsvegen. Grunnet økning i antall enheter må vegen ha eget navn. Vegen slutter på Vangsenget som er godkjent skrivemåte i SSR. Vegen ligger i Vangsenget hytteområde.

**Vardamsflata** (side 7): sideveg som i dag har adresse Osvegen. Grunnet økning i antall enheter må vegen ha eget navn. Vardammen er godkjent skrivemåte i SSR. Vardamsvegen er allerede i bruk og ligger på andre siden av Vardammen. Flatt terreng uten andre navn som gir grunnlag for navneforslag.

**Ørnkjellhaugvegen** (side 8): veg i planlagt hyttefelt som går forbi Ørnkjellen og ender opp i Ørnkjellhaugan. Ørnkjellvegen er i bruk rett ved. Ørnkjellen er godkjent skrivemåte i SSR. Ørnkjellhaugen hytteområde ligger like øst for den planlagte vegen.

**Ørnkjellflata** (side 8): sideveg til foreslåtte Ørnkjellhaugvegen. Vegen får en flat kurve i hellingen opp mot Ørnkjellhaugen. Begrunnelsen er for øvrig som forslaget ovenfor. Se for øvrig vedlagte kart med forslagene inntegnet.  
  
Ved fristens utløp var det ikke kommet inn innspill. Forslagene ble derfor sendt over til Språkrådet til uttalelse. Språkrådets tilrådning gjengis her i sin helhet:

|  |  |  |  |
| --- | --- | --- | --- |
| **Nr.** | **Navneforslag** | **Tilråding** | **Merknader fra stedsnavntjenesten** |
| 1 | Klettgjelan | OK | Klettgjelan er eneste godkjente skrivemåte for naturnavnet i Sentralt stedsnavnregister (SSR). Denne dialektnære skrivemåten av geil er vedtatt i f.eks. bruksnavnet Gjelan i Oppdal og kan brukes. |
| 2 | Slettvollkroken | OK | Slettvollen er tilrådd skrivemåte for bruksnavnet og eneste godkjente skrivemåte for jordenavnet som utgjør forleddet her. Bortfall av bestemt endelse i sammensetning (Slettvoll-) er i samsvar med vanlig norsk navnelaging. |
| 3 | Sagløkkjvegen | OK | Navnet Sagløkkja er ikke registrert i SSR i Oppdal kommune, men Saga er eneste godkjente skrivemåte for gårdsnavnet som utgjør forleddet her. Den dialektnære skrivemåten løkkje for normert lykkje (nynorsk) / løkke (nynorsk og bokmål) er brukt og vedtatt i andre navn, f.eks. bruksnavnet Løkkja. I sammensetning må -e- falle bort, som i flere andre navn i Oppdal. |
| 4 | Sagløkkjflata | OK | Se merknad til forrige navn. |
| 5 | Andorbakken | OK | - |
| 6 | Trøasætervegen | OK | Trøasætra er vedtatt skrivemåte (samlevedtak på sæter med ‘æ’) for seternavnet som utgjør forleddet her. Bortfall av bestemt endelse i sammensetning (Trøasæter-) er i samsvar med vanlig norsk navnelaging. |
| 7 | Vangsenget | OK, eventuelt Vangsengvegen | Vangsenget er eneste godkjente skrivemåte for naturnavnet i SSR. I og med at vegen ligger i Vangsenget hytteområde, kan det være hensiktsmessig å legge til -vegen (eller et anna  navn som -flata, -stien e.l.) for å skille vegen fra hytteområdet. |
| 8 | Vardamsflata | OK | Vardammen er eneste godkjente skrivemåte i SSR for naturnavnet som utgjør forleddet her. Bortfall av bestemt endelse i sammensetning (Vardams-) er i samsvar med vanlig norsk navnelaging. |
| 9 | Ørnkjellhaugvegen | OK, men se merknad om ev. Ørnkjellhaugavegen. | Ørnkjellhaugan er vedtatt skrivemåte for naturnavnet som utgjør forleddet her. Bortfall av bestemt endelse i sammensetning  (Ørnkjellhaug-) er i samsvar med vanlig norsk navnelaging. Når forleddet er flertall (-haugan), kunne sammensetning med -a- være aktuell (jf. Haugevegen), men dersom det ikke er noen -a- i lokal uttale, er denne skrivemåten grei. |
| 10 | Ørnkjellflata | OK | Ørnkjellen er vedtatt skrivemåte for bruksnavnet som utgjør forleddet her. Bortfall av bestemt endelse i sammensetning (Ørnkjell-) er i samsvar med vanlig norsk navnelaging. |

Dersom et forslag foreslås endret, må det sendes på ny høring.

## Miljøfaglig landbruksfaglig vurdering

Ingen relevante vurderinger i forhold til miljø og landbruk.

## Folkehelsevurdering

Det er svært viktig for nødetatene at kommunen har et ajourført system for vegadresser.

## Vurdering Som nevnt i saksopplysningene kom det ikke inn høringsinnspill til forslagene. Språkrådet tilrår alle forslagene, men kommer med forslag til mulig endring på to av navnene; Vangsenget og Ørnkjellhaugvegen. Språkrådet foreslår at disse kan endres til henholdsvis «Vangsengvegen» og «Ørnkjellhaugavegen». Begrunnelsen for «Vangsengvegen» er at å legge til «-vegen» kan bidra til å skille vegen fra hytteområdet med samme navn. For «Ørnkjellhaugavegen» er begrunnelsen at naturnavnet forslaget bygger på er i flertall med –an ending (Ørnkjellhaugan). Tidligere praksis i Oppdal kommune er at man har tatt vare på de opprinnelige slåtteengnavnene gjennom tildeling av vegnavn. Ved Skarvatnet finnes det et stort antall vegnavn som har fått videreført navnet på slåttenget (Grøtenget, Klettgjerdenget, Kalvhåggåenget, Bjørkluenget, Kåsenget, Skjørstadenget, Vekvesenget og Trøaenget). Vangsenget ser ut til å være et av de siste slåtteengene som nå bygges ut med hytter. Kommunedirektøren mener at dette prinsippet både bør og kan følges for å ta vare på de historiske navnene. Det foreslås derfor at det opprinnelige forslaget opprettholdes. Forslaget «Ørnkjellhaugvegen» er som Språkrådet skriver i tråd med vanlig norsk navnelaging, og kan brukes dersom det ikke er noen –a i lokal uttale. Kommunedirektøren er enig og mener en –a i forleddet blir unaturlig sett opp mot lokal uttale. Forslaget opprettholdes. De øvrige forslagene med merknaden «OK» opprettholdes.

## Kommunedirektørens tilråding

Utvalget for kultur, miljø og tekniske tjenester vedtar følgende nye vegnavn:

* Klettgjelan
* Slettvollkroken
* Sagløkkjvegen
* Sagløkkjflata
* Andorbakken
* Trøasætervegen
* Vangsenget
* Vardamsflata
* Ørnkjellhaugvegen
* Ørnkjellflata

--- slutt på innstilling ---

## Saksprotokoll i Utvalg for kultur, miljø og tekniske tjenester - 17.06.2020

## Behandling

## Vedtak

Kommunedirektørens tilråding vedtas enst.

***Vedtaket blir som følger:***

Utvalget for kultur, miljø og tekniske tjenester vedtar følgende nye vegnavn:

* Klettgjelan
* Slettvollkroken
* Sagløkkjvegen
* Sagløkkjflata
* Andorbakken
* Trøasætervegen
* Vangsenget
* Vardamsflata
* Ørnkjellhaugvegen
* Ørnkjellflata

--- slutt på saksprotokoll ---